ગુજરાતમાં કેટલીક મહત્વની જગ્યાઓ છે કે જ્યાંથી નજીકમાં વિદેશી શરાબ પીવા જઇ શકાય છે. આ ત્રણ જગ્યાઓ પાડોશી રાજ્યો રાજસ્થાન, મધ્યપ્રદેશ અને મહારાષ્ટ્રમાં આવેલી છે. મુખ્યત્વે શામળાજી એવું મથક છે કે જેની બોર્ડર પર રાજસ્થાનનો શરાબ પીવા મળે છે. સાપુતારા એવું મથક છે કે જ્યાં નાસિકનો શરાબ પી શકાય છે. સાપુતારાથી દારૂ પીવાનું અંતર માંડ એક કિલોમીટર છે એટલે કે સાયકલ પર શરાબ પીને પાછા આવી શકાય છે. ત્રીજું મહત્વનું સ્થાન દમણ છે. સુરતવાસીઓનું પ્રિય સ્થળ છે, કારણ કે ત્યાં જઇને શરાબ પી શકાય છે. ગુજરાતની બોર્ડરથી માત્ર 50 કિલોમીટરનું અંતર છે. આ જલસા હવે મોંઘા પડી શકે છે, કારણ કે ગુજરાત પોલીસે હવે બોર્ડર પર નજર દોડાવી છે. હમણાં જ અમદાવાદના કેટલાક યુવાનોએ રાજસ્થાનથી શરાબ પાર્ટીની મોજ માણીને શામળાજી માર્ગે ગુજરાતમાં પ્રવેશ કરી ચિલોડા પાસે આવ્યા ત્યારે પોલીસે તેમને પકડી લીધા હતા. વાહન ચેકિંગ દરમ્યાન આ યુવાનો નશાની હાલતમાં જણાયા હતા. આ કિસ્સા પછી જો તમારે ગુજરાત બહાર દારૂ પીવો હોય તો નશો કરીને ગુજરાતમાં પ્રવેશવું અઘરૂં છે જે જાણી લેજો, કેમ કે ભલે તમારી ગાડીમાંથી પોલીસને શરાબની બોટલ ન મળે, તમારૂં મ્હોં ગંઘાય ત્યારે તમે ગુનો કર્યો છે તેવું સાબિત થાય છે.